To døde i skyting på amerikansk klinikk
I tillegg er syv personer skadet etter skyteepisoden på University of Pittsburgh Medical Center, ifølge AP. Torsdag kveld, lokal tid, begynte en person å skyte på klinikken. Politiet stengte av én gate og flere bygninger mens de lette etter enda en gjerningsmann, men bekreftet senere at det trolig bare var én person som sto bak. Gjerningsmannen skal ha vært en av de døde, ifølge Paul Wood, talsmann på universitetet. Tilstanden til de skadede er foreløpig ukjent. Flere av dem opereres nå, melder lokale medier.Randi Aas er gjesteprofessor ved University of Pittsburgh Schools of the Health Sciences (UPMC), og har kontor bare tre-fire minutter i gåavstand fra den beskutte klinikken. - Jeg var på vei tilbake til kontoret etter et møte da jeg fikk en e-post på mobilen der det sto at bygningen jeg har kontor i skulle evakueres. Jeg snudde og dro hjem, hvor jeg nå er i sikkerhet, forteller Aas til VG Nett torsdag kveld. Kontoret hennes ligger i en bygning bare to gater nedenfor der skytingen foregikk. Aas passerer denne klinikken, som eies av universitetet hun jobber på, hver dag.- Det er tilfeldig at jeg ikke var på kontoret da jeg skjedde. Jeg er veldig glad jeg ikke var der. På TV har jeg sett engstelige ansatte som springer mellom bygningene, sier hun. Hun hørte helikopter like før evakueringsmeldingen kom. - Det var veldig ubehagelig. Jeg visste først ikke hvilken bygning skytingen foregikk i, ettersom jeg bare har vært her en måned. Jeg måtte finne ut av det, slik at jeg visste hvor det var skummelt å gå.De fleste studentene hadde reist bort på ferie, men bygninger og kontorer på området har holdt åpent denne uken likevel. Torsdag kveld har Randi Aas fått beskjed om at bygningen hun holder til i er sikret, og at hun derfor kan møte på jobb som vanlig fredag. - Heldigvis har studentene våre vårfri denne uken, slik at det var noe færre studenter på området. For to uker siden fikk hun en lignende melding om at det foregikk skyting i området. - Da kom det rask kontrabeskjed, men denne gangen var det tydelig at folk allerede var skadet - og meldingen om dødsfallene kom også raskt.
Minst to personer mistet livet da en person begynte å skyte rundt seg på en psykiatrisk klinikk i Pittsburgh i USA.